钦定古今图书集成/明伦汇编/官常典/第240卷 > 孟速思
## 钦定古今图书集成/明伦汇编/官常典/第240卷 > 孟速思

按《元史》本传：孟速思，畏兀人。世居别失八里，古北庭
都护之地。幼有奇质，年十五，尽通本国书。太祖闻之，
召至阙下，一见大悦曰：“此儿目中有火，它日可大用。”
以授睿宗，使视显懿庄圣皇后，分邑岁赋，复事世祖
于潜藩，日见亲用。宪宗崩，孟速思言于世祖曰：“神器
不可久旷，太祖嫡孙，唯王最长且贤，宜即皇帝位。”诸
王塔察儿、也孙哥、合丹等咸是其言。世祖即位，眷顾
益重。南征时，与近臣不只儿为断事官。及诸王阿里
不哥叛，相拒漠北，不只儿有二心，孟速思知之，奏徙
之于中都，亲监护以往。帝以为忠。数命收召豪俊，凡
所引荐，皆极其选。诏与安童并拜丞相，固辞。帝语安
童及丞相伯颜、御史大夫月鲁那演等曰：“贤哉孟速
思，求之彼族，诚为罕也。”孟速思为人刚严谨信，蚤居
帷幄，谋议世莫得闻。至元四年卒，年六十有二。帝尤
哀悼，特谥敏惠。武宗朝，赠推忠同德佐理功臣、太师、
开府仪同三司、上柱国，追封武都王，改谥智敏。